Vivika Veski
Hageri pürgib Raplamaa esindajana tänavu Eesti aasta külaks – 9. juuli hommikul saabub Hagerisse Eesti Külaliikumise Kodukant komisjon, et kahe tunni jooksul paigaga tuttavaks saada.
Kuidas kujuneda kõrvalises kohas paikneva väikese asulana ometi kultuurielu keskuseks, tuues kokku rahvast lähedalt ja kaugelt? See on saladus, millele Hageri rahvas paistab teadvat vastust.
Hageri on üks kolmest Kohila valla alevikust. Jõudsalt arenev vallakeskus Kohila alev jääb Hagerist vaid kuue kilomeetri kaugusele, tõmmates rahvast enda poole. Bussi Hagerisse iga päev ei käi. Koht jääb eemale suurtest teedest. Ei ole seal ka midagi sellist, mis puhkajaid tavaliselt kohale meelitab nagu mäed või suuremad veekogud.
Ometi leidub Hageris nii mõndagi, millest ka mitmed suuremad keskused võivad vaid unistada: muuseum, väärika ajalooga kirik ja muinsusväärtusega vennastekoguduse palvemaja, tõelise rahva majana toimiv rahvamaja, kool, rikkaliku kaubavalikuga pood, külasaun, omanäoline kõrts.